Na temelju članka 6. i članka 38., stavak 2., točka 3. Zakona o zaštiti od elementarnih nepogoda ("Narodne novine" br. 73/97), a u svezi prijedloga gradonačelnika i načelnika općina te zaključka Stožera zaštite i spašavanja, župan Brodsko-posavske županije dana 13. prosinca 2011. godine donosi

**O D L U K U**

o proglašenju elementarne nepogode izazvane dugotrajnom sušom na području grada Nova Gradiška i općina: Okučani, Gornji Bogićevci, Dragalić, Rešetari, Staro Petrovo Selo, Nova Kapela, Brodski Stupnik, Sibinj, Podcrkavlje, Bukovlje i Garčin

**I**

Proglašavam elementarnu nepogodu izazvanu dugotrajnom sušomna području grada Nova Gradiška i općina: Okučani, Gornji Bogićevci, Dragalić, Rešetari, Staro Petrovo Selo, Nova Kapela, Brodski Stupnik, Sibinj, Podcrkavlje, Bukovlje i Garčin.

Zbog dugotrajnog ljetnog sušnog razdoblja te nastavka suše i tijekom jeseni 2011. godine, područje navedenih jedinica lokalne samouprave pogođeno je nestankom pitke vode za stanovništvo i druge korisnike (gospodarske subjekte).

**II**

Zadužuje se Županijsko povjerenstvo za procjenu štete od elementarne nepogode da odmah u suradnji s gradskim povjerenstvom grada Nova Gradiška i povjerenstvima općinaOkučani, Gornji Bogićevci, Dragalić, Rešetari, Staro Petrovo Selo, Nova Kapela, Brodski Stupnik, Sibinj, Podcrkavlje, Bukovlje i Garčin:

-obavi procjenu nastale štete;

-izradi troškovnike radova i opskrbe stanovništva pitkom vodom u izvanrednim okolnostima (obrazac EN-8);

-podnesu izvješće županu najkasnije u roku osam dana.

**III**

Nalaže se gradonačelniku Nove Gradiške i načelnicima općinaOkučani, Gornji Bogićevci, Dragalić, Rešetari, Staro Petrovo Selo, Nova Kapela, Brodski Stupnik, Sibinj, Podcrkavlje, Bukovlje i Garčin dau okviru svojih ovlaštenja i financijskih mogućnosti i dalje poduzimaju mjere i konkretne aktivnosti na ublažavanju posljedica izazvanih ovom elementarnom nepogodom.

Klasa: 361-07/11-01/4

Ur. broj: 2178/1-11-01-11-1

Slavonski Brod, 13. prosinca 2011.

Ž U P A N

Danijel Marušić, dr.vet.med.